text: Så bliver der slagtet svin igen i Horsens
  02 juni 2016 kl. 09.44
  Efter tre dages arbejdsnedlæggelse er slagteriarbejderne i Horsens tilbage i arbejde.
  Dagholdet på Danish Crowns slagteri i Horsens er nu i arbejde igen.
  Onsdag blev der holdt en række møder mellem fabriksledelsen i Horsens og medarbejdernes tillidsfolk. På møderne blev parterne enige om at sætte alt ind på at få normaliseret arbejdet. Derefter skal der afholdes en række møder, hvor de kritikpunkter medarbejderne har fremsat, skal diskuteres.
  Det havde kostet de strejkende medarbejdere en forhøjet bod, hvis de ikke havde genoptaget arbejdet.
  De medarbejdere, der begyndte konflikten fredag, er ansat på aftenholdet. De møder klokken 14.30 og begynder dagen med fagligt møde.
  